कंवरपाल गुर्जर बोले- सरकारी स्कूल के बच्चों की सोच ग्रुप C और D की नौकरी तक ही
हरियाणा के शिक्षा मंत्री कंवर पाल गुर्जर ने कहा कि पहले सरकारी स्कूल के बच्चे केवल ग्रुप सी और ग्रुप डी की नौकरी के लिए ही सोचते थे।
हरियाणा के शिक्षा मंत्री कंवर पाल गुर्जर ने कहा कि पहले सरकारी स्कूल के बच्चे केवल ग्रुप C और D की नौकरी के लिए ही सोचते थे। शायद उन्हें अपने शिक्षकों पर भरोसा नहीं है। मगर, अब विकल्प संस्था के नवीन मिश्रा ने बच्चों की सोच बदल दी, जिसके चलते बच्चे अब IIT और NEET क्लियर कर बड़े ओहदे पर पहुंच रहे हैं। बच्चों की सोच बदलने की वजह से ही ये सबकुछ संभव हो पाया है।
दरअसल, शिक्षा मंत्री कंवर पाल गुर्जर गुरुवार को रेवाड़ी शहर के सेक्टर-4 स्थित सुपर 100 ओरिएंटेशन प्रोग्राम का शुभारंभ और नए भवन का शिलान्यास करने पहुंचे थे। इस दौरान उनके साथ हरियाणा सरकार में सहकारिता मंत्री डॉ. बनवारी लाल भी मौजूद रहे। शिक्षा मंत्री ने कहा कि सुपर-100 प्रोग्राम के अच्छे परिणाम मिल रहे हैं।
प्रोग्राम के तहत बढ़ाई सीटें
शिक्षा मंत्री ने कहा कि बच्चों के बढ़ते रुझान के बाद अब सीटें बढ़ाई गई हैं। अब 400 ऑफलाइन व 200 ऑनलाइन बच्चों को IIT व NEET की निशुल्क कोचिंग मिलेगी। सरकारी स्कूलों में शौचालय नहीं होने व जर्जर भवन के हालात पर उन्होंने कहा कि स्कूल मैनेजमेंट कमेटी को राशि दी जाएगी।
इसी साल के अंत तक सभी स्कूलों को दुरुस्त कर दिया जाएगा। साथ ही उन्होंने कहा कि पीएम श्री के लिए प्रदेश के 276 स्कूल चिह्नित किए गए हैं, जिनका बहुत जल्द सुधार हो जाएगा।
संसाधनों की कमी से पीछे नहीं रहेंगे बच्चे
शिक्षा मंत्री ने कहा कि प्रदेश में संसाधनों की कमी की वजह से राजकीय विद्यालयों के बच्चे कभी पीछे नहीं रहेंगे, ऐसे में सरकार हर पहलू पर फोकस रखते हुए शिक्षा विभाग के माध्यम से विद्यार्थियों को लाभान्वित कर रही है। मिशन बुनियाद व हरियाणा सुपर-100 सरीखे कार्यक्रमों के साथ गुणात्मक शिक्षा प्रदेश की युवा शक्ति को दी जा रही है।